Tomáš, Erik, minister práce, sociálnych vecí a rodiny SR (2024-04-18):
Vážený pán predsedajúci, kolegovia a kolegyne, dovoľte, aby som teda v záverečnom slove zaujal stanovisko k pomerne krátkej rozprave, čo len svedčí o záujme niektorých politikov o dôchodcov a o dôchodky ako také. V princípe z opozície vystúpil iba pán Ledecký. Chcem pripomenúť, že je to bývalý predseda sociálneho výboru parlamentu. A, pán Ledecký, ja sa fakt nestačím čudovať, ako bývalý predseda sociálneho výboru dokážete predviesť, ale čo ako bývalý predseda sociálneho výberu, výboru, pardon, dokážete predviesť za amaterizmus. Ja som počúval veľmi pozorne aj vaše včerajšie vystúpenie, ktoré hovoríte, že bolo faktografické, aj dnešné filozofické. Tak teraz počúvajte dobre, čo ste vy včera v tom faktografickom vystúpení uviedli, pán bývalý predseda sociálneho výboru, pán Ledecký. Vy si nedokážete ani len naštudovať, ani len naštudovať zákon a potom niečo hovoríte a nie ste jediný z opozície a nie ste jediný zo sociálneho výboru. Pán Ledecký, vy ste včera uviedli, že vraj účinnosť tohto zákona bude od 1. 1. 2026, a teda, že my 13. dôchodok po prvýkrát vyplatíme podľa vás až v roku 2026, teda pred voľbami, lebo to bude volebná korupcia. Pán Ledecký, ja neviem, tu nejde o to len, že ste si nečítali asi zákon, ale že ste asi ani nevnímali médiá. Pán Ledecký, ten 13. dôchodok, pokiaľ ho dnes schválime, bude po prvýkrát vyplatený teraz v roku ´24 pred Vianocami. A práve preto to robíme tak rýchlo, ako sa len dá, pán Ledecký, aby sme neťahali dôchodcov za nos a nerobili si predvolebnú kampaň až pred voľbami. A to, čo ste si vy všimli v tom zákone, tak nepresne, pán profesionál Ledecký, je, že od 1. 1. 2026 bude odklad tzv. výplatnej fázy v II. pilieri. A viete, prečo sa, pán Ledecký, tá výplatná fáza v II. pilieri, v tom vašom zbožňovanom II. pilieri odkladá? Lebo váš bývalý kolega z bývalej koalície z OĽANO pán Kremský tak domrvil výplatnú fázu svojím pozmeňujúcim návrhom, že ani odborné sekcie na ministerstve práce, sociálnych vecí a rodiny sa v tom nevedia vyznať a už druhý rok po sebe to musia odkladať. Tak toto sú tie vaše fakty, pán Ledecký. Toto sú tie vaše fakty. A teraz k tej filozofickej, filozofickej, filozofickým poznámkam z dnešného dňa. Vraj drobné. Počuli ste dobre, že my ideme vyplatiť drobné seniorom. Tak 606 eur 30 centov pre každého starobného seniora je podľa pána Ledeckého drobné. To je málo. No tak vám chcem pripomenúť, čo ste vyplácali dôchodcom vy. Vy ste vyplácali sociálnu dávku vo výške od 50 do 300 eur. Pričom tých 300 eur videlo len minimum z toho celkového počtu 1,4 mil. starobných, teda celkových, celkových poberateľov dôchodcov. Ale čo je ešte ako vtipnejšie, je, že vy vôbec tu niečo filozofujete o tom, že ako my málo ideme pomáhať seniorom. No tak potom si položme otázku, ako ste pomáhali vy, keď ste boli v koalícii, keď ste boli predsedom sociálneho výboru, pán Ledecký. Čo ste urobili vy pre seniorov najmä v tom čase, keď dva roky po sebe sme tu mali historické zdražovanie? Viete, čo ste urobili, pán Ledecký? Vy ste pripravili seniorov celkovo o 1,5 mld. eur. Je to presne kvantifikovaný údaj zo Sociálnej poisťovne. A viete, ako ste to urobili, pán Ledecký? Lebo aj vaším hlasom, pán Ledecký, aj vaším hlasom ste zmrazili minimálne dôchodky na tri roky a zároveň ste zrušili už schválený 13. dôchodok v tejto podobe a zmenili ho na sociálnu dávku. Čiže ja keď tu počúvam vás a všetkých tých bývalých opozičných politikov, tak sa nestačím čudovať. Vy by ste mali normálne čušať a šúchať nohami a sedieť tam v tom kúte hanby. Vy sa nemôžete seniorom ani len pozrieť do očí. Takže, po prvé, neprofesionálne vystúpenie a ešte aj tá filozofia vaša nesedí. A úplne čerešnička na torte je, že vlastne teraz ľudia odchádzajú do predčasných dôchodkov, húfne odchádzajú, čo spôsobuje problém zamestnávateľom. Kto to spôsobil? Kto nastavil tie predčasné dôchodky? Tak vy, pán Ledecký, a vaši kolegovia z vládnej koalície. Vy ste prijali ten výhodnejší, výhodnejší predčasný dôchodok, ktoré ste si dovolili nazývať dôchodkovým stropom. A pritom dobre viete, že žiadny dôchodkový strop to nie je, ale len iný druh predčasného dôchodku. Vy, pán Ledecký, a tá vaša partička bývalej vládnej koalície ste zrušili reálny dôchodkový strop a nahradili ste ho tzv. individuálnym dôchodkovým stropom, čo sa ale napokon ukázalo, že je len iným druhom predčasného dôchodku. Teda ak niekto chce odísť po tých štyridsiatich rokoch, tak nech sa páči, nech odíde, ale bude vám krátený dôchodok. A práve tento výhodnejší, tento výhodnejší predčasný dôchodok spôsobuje práve tú vlnu odchodov do predčasného dôchodku. Len pre vašu informáciu, lebo si nečítate a ste neprofesionálny, vám chcem uviesť, že pred, v minulom roku odišlo do predčasného dôchodku o 200 % viac ľudí ako v roku 2022. V roku 2022 odišlo do predčasného dôchodku 12-tisíc seniorov a v roku 2023 takmer 37-tisíc seniorov. Kvôli vášmu spackanému predčasnému dôchodku. A teraz my toto ideme, samozrejme, hasiť. A aj to urobíme, pán Ledecký, aj to urobíme. Len už keď hovoríte o tom, o tých húfnych odchodoch do predčasného dôchodku, tak treba povedať aj bé, že kto to spôsobil. (Reakcia z pléna.) Milan Krajniak a čo pán Ledecký s ním nebol v koalícii, Tomáš? (Reakcie z pléna.) Nie vy, teraz sa, teraz ho zapriete už, už zaprú aj Krajniaka, oni s ním neboli vo vládnej koalícii. A vy ste nehlasovali v parlamente, hej, za to? Vy ste nehlasovali za, nie vy ste nehlasovali. (Reakcia z pléna.) Vy ste nehlasovali. Ty tam nevykrikuj, prosím ťa. Ja som nevykrikoval, keď si ty hovoril. Ty si tiež, Jožo Pročko, hlasoval aj za predčasný dôchodok a Jožo Pročko hlasoval za zmrazenie minimálnych dôchodkov a Jožo Pročko hlasoval za zrušenie 13. dôchodku a ešte si tu dovolí, ešte si tu dovolí na mňa kričať. Vôbec nie škoda, lebo nič by si nové nepovedal... (Prerušenie vystúpenia predsedajúcim.)